Barnehageekspert om Kristins løfte: - Betyr ingenting
I fjor fikk regjeringen overlevert Øie-utvalgets forslag til ny barnehagelov. Blant hovedkonklusjonene var å innføre en lovfestet grunnbemanningsnorm som sikrer minst en voksen per tre barn under tre år og en voksen per seks barn over tre år - umiddelbart. I tillegg ville et flertall i utvalget ha en pedagog per seks barn under tre år, og en pedagog per 12 barn over seks år - fra år 2020. Nå går altså regjeringen inn for utvalgets forslag, skriver Aftenposten.- Det skal innføres innen 2020, og da skal kommunen få det som det koster. Men jeg må alltid ta det forbeholdet når det gjelder budsjetter, sier kunnskapsminister Kristin Halvorsen til Aftenposten, som mener dette vil stoppe kuttene til barnehagene. De vil heller ikke lovfeste en pedagognorm. - I denne meldingen har vi konsentrert oss om å holde på voksentettheten, sier Halvorsen.- Dette er rett og slett ganske skuffende. Regjeringen jubler for sitt eget vedtak som ikke betyr noen ting. Det betyr at vi fortsatt har mye å kjempe for. Noen nyhet er det heller ikke da dette bare er det Arbeiderpartiet har varslet i sitt partiprogram, men det er bra at SV har satt fokus på bemanning, sier Morten Solheim, pedagogikklektor ved barnehagelærerutdanningen til Høgskolen i Oslo og Akershus. Også Utdanningsforbundet er skuffet over tidsplanen regjeringen legger. - Dette er et viktig skritt i riktig retning, men det er viktig å si at regjeringen går altfor sakte. Både VGs undersøkelser og det vi vet fra før understreker alvoret i situasjonen, sier nestleder Steffen Handal i Utdanningsforbundet.Berit Bae ved forskolelærerutdanningen i Oslo satt i Øie-utvalget som Halvorsen nye forslag baserer seg på. Hun er skuffet over at regjeringen ikke følger opp utvalget forslag. - Oj, det synes jeg var veldig svakt. Bemanningsnormen er noe regjeringen kan gjøre noe med umiddelbart. De trenger ikke vente i sju år på det. - Hvorfor er det svakt? - Fordi dette er et viktig forslag for å sikre at det er god kvalitet i barnehagene. At de bare går halvhjertet inn for dette er svakt, sier Bae til VG.Administrerende direktør Arild Olsen i Private barnehagers landsforbund (PBL) er fortvilet over Halvorsens forslag. - Dette oppfatter jeg som at Kristin Halvorsen har kommet tilbake fra budsjettkonferansen til regjeringen og har tapt alle sine kamper. Og dette skjer samtidig som hun vet hvordan Barnehage-Norge sliter. I fire år har hun forsøkt å forbedre finansieringen av barnehagene uten å klare det, sier Olsen. Han mener Halvorsen burde rydde opp i rotet hun selv har skapt før hun «lanserer valgkampsutspill for valget 2021». - Dette er en hån mot hele sektoren. Det er totalt mangel på ansvarsfølelse. Alt har blitt vanskeligere på grunn av den nye finansieringsordningen hennes fra 2011. Forslaget hun nå kommer med er det dummeste jeg har sett i barnehagesektoren de 25 årene jeg har vært her, sier Olsen. Familiepolitisk talskvinne Linda Hofstad Helleland i Høyre skjønner ikke hva regjeringen forsøker å skryte av. - Dette er jo ingen seier for kompetanse og kvalitet i barnehagene. Dette er ikke engang et løfte de kan innfri i neste stortingsperiode. Dette forslaget vil ikke virke før barn som ikke engang er påtenkt nå begynner i barnehagen.- For Kristin Halvorsen må dette være et nederlag. Det er et luftslott som hun nå forsøker å presentere som en seier for foreldrene, sier Helleland. KrF-leder Knut Arild Hareide sier Halvorsens forslag ikke hjelper dagens barnehagebarn. - Det er spesielt at de skal bruke sju år på å innføre noe som er så viktig for å sikre kvalitet og sikkerhet i barnehagen. Det er lite ambisiøst å vente så lenge med det, sier Hareide.Øie-utvalget var klare på at de ikke ville ha en overgangsperiode for den delen av lovforslaget som gjaldt minstebemanning. - Dette fordi mange kommuner viser at de klarer å etterleve det vi foreslår allerede i dag, fordi det ikke er mangel på personer uten førskolelærerutdanning som kan jobbe i barnehage og fordi det haster. Vi ser nå at kommunene kutter i bemanningsbudsjettene og tilskuddene etter at vi har gått fra en statlig finansieringsmodell til en kommunal, sier Jon Christian F. Nordrum, stipendiat i offentlig rett og medlem i Øie-utvalget.Kunnskapsminister Kristin Halvorsen sier til VG at hun ikke forstår kritikken. - Dette er et svært viktig og historisk forslag. En lovfesting av bemanningsnorm vil ha stor betydning for kvaliteten på barnehagene. Det er viktig at dette kommer på plass nå. - Men dette kommer ikke på plass nå - det er jo først i 2020? - Vi varsler at dette blir lovfestet med iverksettelse fra 2020 og at kommunene vil bli økonomisk kompensert utfra 2011-nivå. Det betyr at kommunene må slutte å trappe ned bemanning i barnehagene og begynne å trappe opp. - Hvordan reagerer du på at forslaget ditt får så mye kritikk? - Jeg er helt uenig. Dette er et viktig gjennomslag. Det er første gang at vi har en bemanningsnorm som blir lovfestet. Dette vil bety en helt annen sikkerhet for barnehagene, sier Kristin Halvorsen.
Først i 2020 vil regjeringen at det skal være et minstekrav til hvor mange som voksne som skal passe på barnehagebarna.